Nog ŉ taxi-betoging vir Pta beplanArgieffoto Die Nasionale Taxi-alliansie (NTA) het kennis gegee dat sy lede Woensdag aan ŉ groot optog in Pretoria gaan deelneem. Alpheus Mlalazi, die NTA se hoofsekretaris, het gesê duisende van sy lede gaan die oggend omstreeks 08:00 by die ou Putco-busdepot in Marabastad bymekaarkom. Van daar gaan betogers opruk na die kantoor van Joe Maswanganyi, minister van vervoer, op die hoek van Bosman- en Strubenstraat, waar ŉ lys van griewe aan amptenare oorhandig gaan word. Die groep gaan van daar na die Uniegebou beweeg waar ŉ lys van griewe aan die presidensie oorhandig gaan word. “Die optog is genoodsaak deur die minister van vervoer se versuim om ag te slaan op verskeie probleme wat die taxibedryf ervaar, tot so ŉ mate dat die groei en ontwikkeling van die bedryf benadeel word en dit ŉ uitwerking op ons kliëntediens en padveiligheid het,” het Mlalazi gesê. Mlalazi het gesê die NTA het verskeie pogings aangewend om die kwessies met die minister te bespreek, maar dat alle pogings “geïgnoreer” is. Van die besware behels diskriminasie en uitsluiting van openbare passasiersvervoersubsidies, swak stelsels om operasionele lisensies te verkry, misdaad en die goedkeuring van “swak deurdinkde wetgewing” soos aspekte in die AARTO-stelsel. “Die taxibedryf bedien op ŉ daaglikse grondslag tussen 68% en 70% van pendelaars en dit maak dié bedryf die rugsteun van die land se ekonomie.” Die NTA het gewaarsku dat die betoging pendelaars sal affekteer en verkeer kan ontwrig, en het by voorbaat om verskoning gevra vir die ongerief wat veroorsaak gaan word.